Sumir hafa tekið upp á því að hjóla naktir eða renna sér léttklæddir á hjólaskautum . Reuters Er löglegt að ganga um nakinn í Sviss ? Það á eftir að koma í ljós en það er nú í verkahring svissneskra dómstóla að kveða upp úrskurð . Þetta er í fyrsta sinn sem tekist er á um nektargöngur í réttarsal frá því yfirvöld í kantónunni Appenzell tóku upp á því að sekta berrassaða göngumenn í fyrra . Þá var kynnt ný löggjöf sem bannar slíkt athæfi . Upphafs dómsmálsins má rekja til manns sem var sektaður fyrir að ganga um í Adamsklæðum í Appenzell í fyrra . Hann neitaði að borga sektina og áfrýjaði . Umræddur göngumaður var sektaður eftir að sjónarvottur kvartaði undan því að maðurinn væri að ganga um allsber fyrir framan sameiginlegt útivistarsvæði og fram hjá kristilegu hjúkrunarheimili , þar sem margir sáu hann . Appenzell nýtur mikilla vinsælda meðal fólks sem vill ganga um nakið . Íbúar í kantónunni eru hins vegar allt annað en sáttir , enda íbúar trúræknir og mjög íhaldssamir . Svo íhaldssamir reyndar að konur fengu ekki að taka þátt í kosningum fyrr en árið 1990 . Yfirvöld í Appenzell vonast til þess að ný löggjöf muni koma í veg fyrir frekari nektargöngur . Sá galli er hins vegar á gjöf Njarðar að samkvæmt svissneskum lögum þá telst það ekki vera glæpur að vera nakinn fyrir framan annað fólk . Af þeim sökum ákvað göngumaðurinn að leita réttar síns . Fjölmiðlar segja að framundan séu löng og kostnaðarsöm réttarhöld . Málið geti jafnvel endað hjá hæstarétti landsins .